**פורום ארגונים- מרכיבי מפתח לנגישות ומידע בתחנות אוטובוס**

* **אנטי מפרץ**- הרחבת המדרכה על חשבון מקומות חנייה לטובת מיקום תחנת האוטובוס. עצירת האוטובוס בתחנה ועיכוב התנועה מהווה גורם הממתן את התנועה, ומשרת באופן ישיר את ההעדפה הנדרשת ברחובות העיר לתחבורה ציבורית ולהולכי רגל. כשאין מקומות חנייה שניתן להפקיע, הפיתרון המועדף יהיה בנייתה של תחנה ללא מפרץ.
* **הנגשת סביבת התחנה**- כחלק מהנגשת התחנה יימצא מעבר חצייה מונמך ומונגש בסביבת התחנה שיאפשר הגעה של בעלי מוגבלויות (על כל סוגיהם. גם כדוגמת הורים עם עגלת תינוק) בקלות לאיזור תחנת האוטובוס. יש צורך חשוב בכך שיימצא מעבר מרווח לתחנה. 110 ס"מ לפני ואחרי התחנה.
* **מפלס מדרכה ללא הפרשי גובה-** ריצפת הסככה ומפלס המדרכה יהיו ללא הפרשי גובה, על מנת לאפשר ירידה ועלייה נוחה לאוטובוס לכלל סוגי הנוסעים.
* **שילוט אקטיבי ופאסיבי**- מידע על מסלול הקו, לוח זמנים, שילוט מתחלףNEXT BUS, מידע קולי לעיוורים וכבדי ראייה.
* **משטח היערכות**- משטח ההיערכות השמור להעלאת והורדת נוסעים בכיסאות גלגלים יותקן בהתאם להנחיות משרד התחבורה (גודל: 200\*250 ס"מ) ויהיה נקי מאלמנטים חוסמים ומפריעים.
* **הסרת אלמנטים מפריעים מרצועת העזר**- יש צורך חשוב בהסרת אלמנטים ברצועת העזר הסמוכים לתחנת האוטובוס (כגון פחים, צמחייה, מתקני נעליה לאופניים וכו') לצורך מתן אפשרות תמרון לאוטובוס בעצירה סמוך ככל הניתן לתחנה (לאוטובוס מראות החורגות 30 ס"מ מצדו). המרחק המינימלי בו לא צריכים להיות אלמנטים מפריעים הוא 6 מטרים לפני התחנה.
* העירייה תהיה אחראית על התאמת גודל השטח לשלט- בהתאם להנחיות משרד התחבורה.
* **סככת ההמתנה**- הסככה תהיה בנויה על פי התקנות המינימליות של משרד התחבורה: מקורה, בעלת דופן אחורית, דפנות צד, לפחות 4 כיסאות ונגישה לכסא גלגלים.
* **שילוב תחנות האוטובוס עם שבילי אופניים**- תחנות האוטובוס ישולבו עם שבילי אופניים ולא יפריעו להמשכם התקין.
* **מכשירי טעינה**- התקנת מכשירי טעינה במרחב תחנות האוטובוס.